OpenLLM-France/wikimedia huggingface dataset:
# Arraba (Israel)

Arraba (hebreu: עראבה‎; àrab: عرابة, ʿArraba) és una ciutat del Districte del Nord d'Israel. La ciutat va ser anomenada Garaba en el Talmud de Babilònia.

## Història

En el segle xiii, la ciutat és esmentada pel geògraf sirià Yaqut ja amb el seu nom actual, Arraba. La ciutat va ser incorporada en 1517 a l'Imperi Otomà. En 1596, el poble de Arraba apareix en el registre d'impostos, la seva població era de 125 habitants. En el segle XVII la població era drusa. L'explorador Victor Guérin, va visitar el poble en 1870. Aleshores hi havia 900 musulmans i 100 habitants grecs. En 1922, la ciutat va quedar sota el govern del Mandat Britànic de Palestina; amb una població de 984 habitants, 937 musulmans i 47 cristians. El 1931, la població va augmentar a 1.187 musulmans i 37 cristians. El 29 d'octubre de 1948, durant l'Operació Hiram, la ciutat va ser envoltada per l'Exèrcit israelià. La ciutat va estar sota la Llei marcial fins a l'any 1966.
# Alejandro Gómez Cabral

Alejandro Gómez Cabral (castellà: Alejandro Gómez) (Vigo, 11 d'abril de 1967 - Vigo, 31 de gener de 2021) fou un atleta gallec, especialista en curses de fons i camp a través, que va competir entre finals de la dècada de 1980 i començaments del segle XXI.
Durant la seva carrera esportiva va prendre part en tres edicions dels Jocs Olímpics d'Estiu, el 1988, 1992 i 1996. També disputà tres edicions del Campionat del Món d'atletisme, destacant la novena posició en els 10.000 metres el 1991.
En el seu palmarès destaca el campionat nacional dels 10.000 metres el 1989, 1991, 1993, 1995 i 1996, així com el campionat nacional de cros de 1989 i 1995 i el de mitja marató de 1992 i 2003.
El juny de 2020 se li detectà un tumor cerebral que li acabaria provocant la mort el 31 de gener de 2021.

## Millors marques

* 5.000 metres. 13'20.91" (1989)
* 10.000 metres. 27'39.38" (1993)

## Referències

* 1 2 esport3. «Dol en l'atletisme espanyol per la mort d'Alejandro Gómez als 53 anys», 31-01-2021. [Consulta: 1r febrer 2021].
* ↑ «Olympedia – Alejandro Gómez». [Consulta: 1r febrer 2021].
* ↑ Alejandro Gómez Cabral a Sports Reference (arxivat)
* 1 2 «Biografías atletas - Alejandro Gómez Cabral». Federación Galega de Atletismo. Arxivat de l'original el 5 de març 2016. [Consulta: 1r febrer 2021].
* ↑ «Real Federación Española de Atletismo». Arxivat de l'original el 2021-09-26. [Consulta: 1r febrer 2021].
* ↑ «Real Federación Española de Atletismo». Arxivat de l'original el 2021-02-05. [Consulta: 1r febrer 2021].
* ↑ «CAMPEONATOS DE ESPAÑA ABSOLUTOS AL AIRE LIBRE». Reial Federació Espanyola d'Atletisme. Arxivat de l'original el 29 de juny 2021. [Consulta: 1r febrer 2021].
* ↑ «Muere Alejandro Gómez, uno de los grandes del fondo español, a los 53 años» (en castellà), 31-01-2021. [Consulta: 1r febrer 2021].
# Bola antiestrès

Una bola antiestrès és un objecte mal·leable de la grandària d'un puny. Són un tipus de joguina destinada a ser estreta amb la mà per tal de disminuir l'estrès, per reduir la tensió muscular de la mà o bé per exercitar-la.
Tot i que el nom que les defineix és "bola" no tenen per què ser esfèriques, però de tots modos aquesta sol ser la seva forma més habitual. Molt sovint són regalades com a objectes promocionals.

## Referències

* 1 2 «Promotional Stress Balls» (en anglès). Bongo. [Consulta: 28 desembre 2016].
# Manuel Nogareda i Barbudo

Manuel Nogareda i Barbudo (Còrdova, 1897 – Mèxic, 1964) fou un periodista i promotor esportiu català, exiliat a Mèxic pel franquisme.
Els seus pares eren catalans, però ell nasqué accidentalment a Andalusia. De ben petit s'establí amb els seus pares a Barcelona i de jovenet va treballar a diverses empreses comercials. Va tenir un paper important en la fundació de la Federació Catalana d'Atletisme, de la que en fou secretari el 1915. També es va interessar pel periodisme esportiu en castellà, i formà part de la redacció d'El Día Gráfico. El 1924-1925 fou secretari del Futbol Club Barcelona i també fou corresponsal durant la Guerra del Marroc.
Durant la guerra civil espanyola fou cap de redacció del diari La Noche, propietat de Joan Pich i Pon. En acabar la guerra civil es va exiliar a França, fins que el 1942 s'establí a Mèxic. Allí va treballar un temps com a oficinista a l'Asociación Internacional de Importadores y Exportadores de la República Mexicana i després fou director d'Ediciones Técnicas y Culturales, que va publicar Revista Industrial i Construcción Moderna, entre d'altres.

## Vegeu també

* Història de l'atletisme a Espanya

## Referències

* ↑ Redacció d'El Día Gráfico
* ↑ Hemeroteca d'El Mundo Deportivo
* ↑ Riera i Llorca, Vicenç. Els exiliats catalans a Mèxic. Barcelona: Editorial Curial, 1994, p. 299.
# Castell de Munsbach

El Castell de Munsbach (en francès: Château de Munsbach) es localitza al sud-oest de la vila de Munsbach a la vora de Schuttrange en el centre de Luxemburg. Ara pertany a l'Institut Universitari Internacional de Luxemburg, que ofereix cursos de formació a les empreses, de legislació europea i gestió del sector públic.
El castell també acull la Fundació de la Universitat Europea - Campus Europae. És una xarxa d'universitats, que promou la ciutadania europea i el multilingüisme, amb l'intercanvi d'estudiants i la cooperació acadèmica.
El castell és un edifici construït el 1775 d'arquitectura barroca. Compta amb dues torres i diversos edificis dependents.

## Referències

* ↑ «IUIL». [Consulta: 14 octubre 2015].
* ↑ «Campus Europae» (en anglès). campuseuropea. [Consulta: 14 octubre 2015].
* 1 2 «Château de Munsbach Historique» (PDF) (en francès). ïuïl. Arxivat de l'original el 2016-03-03. [Consulta: 14 octubre 2015].

## Vegeu també

* Llista de castells de Luxemburg
# Zinjibar

Zinjibar (també Zindjibar) és una ciutat de la costa sud del Iemen, a l'est d'Aden, governació de l'Abyan. El centre de la ciutat es troba a uns 5 km a l'interior però avui dia s'ha unit amb l'assentament pescador de la costa. La ciutat tenia una població estimada el 2005 de 71.000 habitants i és la capital de la governació d'Abyan (amb 450.000 habitants).
Escollida pels britànics com a seu administrativa regional el 1944, el sultà de Fadli va romandre a Sukhra; el naib i hereu del soldanat, que des del 1958 controlava el govern del soldanat, fou proclamat sultà pels britànics el 1962 i fou el primer que va residir a efectes pràctics a Zinjibar, tot i que el palau que constituïa la residència oficial era a Sukhra. Des de 2010 fou objecte de combats entre l'exèrcit iemenita (de fet nordiemenita) i guerrillers islamistes. El juliol de 2011 els guerrillers controlaven part de la ciutat i de la governació.
Zinjibar fou el nom que es va donar a la costa africana de l'oceà Índic pels comerciants àrabs. L'illa de Zanzíbar deriva el seu nom de Zinjibar.
# Copa President (Iemen)

La Copa iemenita de futbol, anomenada Copa President, és la màxima competició futbolística per eliminatòries del Iemen. És organitzada per la Yemen Football Association.

## Historial

Font:
| Any | Campió | Resultat | Finalista |
| 1995-96 | Al-Ahli (Hudaida) | 1-0 | Al-Sha'ab Hadramaut |
| 1998 | Al-Ittihad Ibb | 1-0 | Al-Shula |
| 2000 | Al-Sha'ab Hadramaut | 0-0 (5-4 p.) | Al-Shula |
| 2001 | Al-Ahli (San'a') | 2-1 | Al-Tilal |
| 2001-02 | Al-Sha'ab Ibb | 4-0 | Al-Tadamun Shabwa |
| 2002-03 | Al-Sha'ab Ibb | 2-1 | Al-Sha'ab Hadramaut |
| 2003-04 | Al-Ahli (San'a') | 2-0 | Al-Sha'ab Ibb |
| 2005 | Al-Hilal (Al Hudaydah) | 3-1 | Al-Rasheed Ta'izz |
| 2006 | Al-Sha'ab Hadramaut | 2-1 | Al-Hilal (Al Hudaydah) |
| 2007 | Al-Tilal | 1-0 | Al-Hilal (Al Hudaydah) |
| 2008 | Al-Hilal (Al Hudaydah) | 2-0 | Al-Sha'ab Hadramaut |
| 2009 | Al-Ahli (San'a') | 0-0 (5-4 p.) | Al-Sha'ab Hadramaut |
| 2010 | Al-Tilal | 2-1 | Shabab Al Baydaa |
| 2011 | no es disputà per crisi política | no es disputà per crisi política | no es disputà per crisi política |
| 2012 | Al-Ahli Taizz | 1-0 | Al-Tali'aa Taizz |
| 2013 | no es disputà per problemes financers | no es disputà per problemes financers | no es disputà per problemes financers |
| 2014 | Al-Saqr | 5-1 | Shabab Mansoura |
| 2015-2016 | desconegut | desconegut | desconegut |
| 2017 | Al-Wahda Aden | 1-0 | Shamsan Aden |
Per les competicions anteriors a la unificació del país vegeu:
* Copa de la República del Iemen del Nord
* Copa del Iemen del Sud de futbol

## Referències

* 1 2 List of Cup Winners
* ↑ Yemen FA Official site Arxivat 2010-05-06 a Wayback Machine. (àrab)
* ↑ Yemeni President Cup - Hailoosport.com
* ↑ اعتماد مشاركة اليرموك وشعب حضرموت خارجياً Arxivat 2016-03-03 a Wayback Machine. a yemenfa.org
# Pentti Lammio

Pentti Lammio fou un patinador de velocitat sobre gel finlandès que va competir entre finals de la dècada de 1930 i començaments de la de 1950.
El 1948 va prendre part en els Jocs Olímpics d'Hivern de Sankt Moritz, on va disputar tres proves del programa de patinatge de velocitat. Guanyà la medalla de bronze en la prova dels 10.000 metres, rere Åke Seyffarth i Lassi Parkkinen. En els 5.000 metres fou vuitè i en els 1.500 metres vint-i-unè. Quatre anys més tard, als Jocs d'Oslo, va disputar dues proves del programa de patinatge de velocitat. Fou quart en els 10.000 metres i setè en els 5.000 metres.
En el seu palmarès també destaquen tres campionats nacionals. Una vegada retirat va exercir d'entrenador i jutge de patinatge de velocitat.

## Referències

* 1 2 3 «Olympedia – Pentti Lammio». [Consulta: 9 febrer 2025].
# Gajan

«Gajan» té aquests significats:
* Gajan (Arieja), municipi al departament de l'Arieja (regió d'Occitània, França)
* Gajan (Gard), municipi al departament del Gard (Occitània)
* Gajan (occità) o Gayan (francès), municipi al departament dels Alts Pirineus (Occitània)
* Gajan de la Selva, municipi al departament de l'Aude (Occitània)
* Gajan e Viladieus, municipi al departament de l'Aude (Occitània)
# Santiago de Riba i d'Espanya

Santiago de Riba i d'Espanya (Barcelona, 1880 - Montcada i Reixac, agost de 1936) fou un advocat i polític català.

## Biografia

Era fill de l'advocat Francesc de Riba i Milans i emparentat amb Ferran de Sagarra i de Siscar. Llicenciat en dret, el 1907 fou nomenat jutge municipal de Santa Coloma de Gramenet i procurador del districte judicial de Granollers. Vinculat a la Lliga Regionalista, el 1913 fou elegit regidor a l'Ajuntament de Barcelona pel districte 2 i el 1921 seria elegit diputat de la Diputació de Barcelona. També fou membre del Consell Permanent de la Mancomunitat de Catalunya i el 1919 ingressà a la Societat Econòmica Barcelonesa d'Amics del País.
El 1924 fou nomenat novament regidor de l'ajuntament de Barcelona, però al cap de poc fou destituït. Com a membre del Col·legi d'Advocats de Barcelona el 1925 fou un dels advocats defensors dels militants de Bandera Negra implicats en el complot del Garraf. El 1927 fou detingut sota l'acusació de conspirar contra la Dictadura de Primo de Rivera i va compartir cel·la amb Lluís Companys. El 1930 fou assessor de la Confederació Sindical Hidrogràfica del Pirineu Oriental.
Durant la Segona República Espanyola destacà com a president de l'Institut Agrícola Català de Sant Isidre, nomenat en 1931. Va anar a Madrid per tal d'impedir l'aprovació de la Llei de Contractes de Conreu, i com que no ho aconseguí, el 1934 cessà en el càrrec i fou substituït per Josep Cirera i Voltà, menys conciliador i defensor de mesures enèrgiques contra els rabassaires. L'agost de 1936 fou arrestat per les patrulles de control, interrogat a la txeca de Sant Elies i posteriorment assassinat al cementiri de Montcada i Reixac.

## Referències

* ↑ «Santiago de Riba i d'Espanya». Gran Enciclopèdia Catalana. Barcelona: Grup Enciclopèdia Catalana.
* ↑ Joan Crexell i Playà. El Complot de Garraf. Edicions de l'Abadia de Montserrat, 1988, p.216.
* ↑ Julià Cèlia Canyelles. Els governs de la ciutat de Barcelona (1875-1930). Ajuntament de Barcelona, 2013, p.242. ISBN 978-84-9850-461-3.
# Jack Antonoff

Jack Michael Antonoff (31 de març de 1984) és un cantant, multiinstrumentista, compositor i productor discogràfic estatunidenc. És el cantant principal de la banda de rock Bleachers i és el guitarrista i bateria de la banda de pop-rock Fun. Anteriorment, va ser el cantant principal de la banda de rock indie Steel Train. A part del seu treball amb Bleachers i Fun, ha treballat com a compositor i productor discogràfic amb diversos artistes, com Taylor Swift, the 1975, Lorde, St. Vincent, Florence and the Machine, Lana Del Rey, Fifth Harmony, Kevin Abstract, Carly Rae Jepsen, the Chicks, Tegan and Sara i Clairo. Sovint se li atribueix a Antonoff un impacte significatiu en el so de la música popular contemporània.
Ha estat nominat a un Globus d'Or i ha guanyat set premis Grammy, inclòs el Grammy 2022 al productor de l'any. També ha guanyat premis Grammy pel seu treball amb Fun, per la producció dels àlbums de Taylor Swift 1989 i Folklore, la producció de l'àlbum de St. Vincent Daddy's Home i per la coescriptura de la cançó principal de l'àlbum de St. Vincent Masseduction.

## Referències

* ↑ «How Jack Antonoff Became the Most Important Producer in Pop», 30-11-2017. [Consulta: 21 gener 2018].
* ↑ «Jack Antonoff has redefined pop music. Here's how». BBC News, 04-08-2021. * «Jack Antonoff Doesn't Want to Just Take up Space». The New York Times, 22-07-2021. * «Jack Antonoff: The Most Sought-After Producer in the Pop Industry», 05-08-2021. * «Jack Antonoff is the Gift That Won't Stop Giving to the Pop Music Industry», 25-08-2021. * «Indie-pop impresario Jack Antonoff and his band Bleachers wow the crowd at a sold-out Anthem». The Washington Post, 25-09-2021 [Consulta: 27 gener 2022]. * «10 Songs You Didn't Know Bleachers' Jack Antonoff Helped Make: From Taylor Swift to Carly Rae Jepsen». Billboard. April 28, 2017.
* ↑ «Golden Globes 2014: The complete list of nominees and winners». Los Angeles Times, 12-01-2014 [Consulta: 4 març 2019].
* 1 2 3 «Jack Antonoff». Recording Academy. [Consulta: 26 octubre 2022].
* ↑ «Winners—55th Annual Grammy Awards (2012)». grammy.com, 28-11-2017. [Consulta: 4 març 2019].
* ↑ «Winners—58th Annual Grammy Awards (2015)». grammy.com, 28-11-2017. [Consulta: 4 març 2019].
# Casa al costat de l'església (Sant Pere Sallavinera)

La casa al costat de l'església està situada al costat de l'església parroquial de Sant Pere Sallavinera (Anoia), i està inclosa a l'Inventari del Patrimoni Arquitectònic de Catalunya.

## Història i descripció

Casa de planta rectangular amb el sostre a dues vessants construïda en pedra, que en alguns trams conserva l'arrebossat. La pedra és ben tallada als angles de les parets i és picada a les dovelles de la porta amb arc de mig punt i als balcons de la primera planta. A la reixa d'entrada hi ha la data 1892.
Té dos pisos (l'últim pot correspondre a golfes) i un petit ràfec de fusta amb mènsules de pedra.
És de destacar, al balcó central, el detall en pedra picada on hi figuren inscripcions on figuren noms poc llegibles, tres arcs punxats i a banda i banda d'aquests, dos rosetes de 6 pètals inscrits en cercles, tot en baix relleu.
La casa estat restaurada, però per la tipologia i els detalls de la finestra, semblants als d'una altra casa de la vila, es pot datar al segle xvii.

## Referències

* 1 2 3 4 5 6 «Casa al costat de l'església». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
# Club Baloncesto León

El Club Baloncesto León va ser un club de bàsquet de la ciutat de Lleó (Castella i Lleó, Espanya). Va ser fundat l'any 1981 amb el nom de C.B. Elosua León. La temporada 96-97 va canviar la seva denominació per la de CB León i va canviar els seus colors al vermell.

## Història

Encara que duia realitzant activitats esportives des del mes d'Octubre de 1980, el Club va ser fundat oficialment el 20 de maig de 1981 per D. José Antonio Moirón García, D. Enrique Emperador Marcos, D. Juan Carlos Rodríguez Villanueva, D. Lisardo Mourelo González i D. Alberto Sobrín Martínez en representació d'un grup de lleonesos entusiastes del bàsquet. El seu primer president va ser D. Jose Antonio Moirón, el mandat del qual es va estendre fins al 19 de maig de 1986, data en què va presentar la dimissió. El seu successor va ser D. José Benito Pardo Múgica, President amb el qual es va aconseguir l'ascens a Primera B a Badajoz al juny de 1986. Al gener de 1990 va presentar la dimissió fent-se càrrec de la Presidència D. José Luis López-Dóriga i Díaz de la Espina. Esportivament el Club va començar la seva marxa en la Tercera Divisió en la temporada 1980-81 aconseguint el subcampionat. A la seva segona temporada en competició (1981-82) assoleix l'ascens a Segona Divisió. Després de romandre 4 anys a la categoria aconsegueix l'ascens a Primera B a Badajoz la temporada 1985-86, per a 5 anys més tard culminar el seu ascens a la categoria màxima (1989-90). El 29 de juny de 1992 el Club es va constituir en Societat Anònima Esportiva, denominant-se Club Baloncesto León S.A.D. El 2 de febrer de 1993, presenta la dimissió com a President D. José Luis López Dóriga, decidint el Consell d'Administració nomenar per al càrrec D. Eugenio Álvarez Fernández el 1r de març de 1993.

## Referències

* ↑ Gallego, Camino. «De Elosua a Baloncesto León (1990-2000) una década de ensueño en ACB» (en castellà), 30-09-2007. [Consulta: 9 febrer 2025].

## Enllaços externs

* Pàgina oficial del club Arxivat 2016-10-21 a Wayback Machine.
# Americanisme

Un americanisme en lingüística és un manlleu provinent de llengües ameríndies i en particular d'una llengua americana sovint mitjançant una llengua colonial com l'espanyol, el portuguès, el francès, l'anglès o el neerlandès. També designa un mot, locució o gir de les llengües damunt dites en llurs dialectes implantats a Amèrica, podent ésser conegut o exportat amb pus o menys de succés en la llengua general i algun dels dialectes europeus d'aquelles llengües.

## Referències

* ↑ «Americanisme». Gran Enciclopèdia Catalana. Barcelona: Grup Enciclopèdia Catalana.
* ↑ «americanisme». TERMCAT, Centre de Terminologia. [Consulta: 16 desembre 2023].
# Bloquejador defensiu

El bloquejador defensiu o línia defensiu interior, en anglès defensive tackle (DT), és un tipus de jugador defensiu de futbol americà. Pertanyen a la línia defensiva i acostumen a ser dos, situats als cantons exteriors del línia defensiu central i enfront dels guardes, o compartint la part central de la línia, segons sigui la formació defensiva escollida.
Tenen tres funcions principals, depenent de la jugada escollida tant per la defensa com per l'atac: de vegades hauràn de restar a la seva posició aguantant les envestides dels atacants, que volen obrir-se pas; si la jugada que farà l'equip atacant és de passada, han de presionar el rerequart, per què no tingui temps de fer un bon passi, o fins i tot fer-li un sac; si la l'elecció atacant és una jugada de correguda, la seva funció és intentar bloquejar els contraris que venen obrint pas (normalment els guardes i els bloquejadors ofensius) als corredors o, si poden, placar aquests últims.
Acostumen a ser jugadors molt alts, forts i pesats, però amb intel·ligència i explosivitat per esbrinar les jugades que faran els contraris i actuar en conseqüència.

## Referències

* ↑ «línia defensiu interior». termcat. Departament de Cultura - Generalitat de Catalunya. [Consulta: 28 juliol 2024].
* 1 2 3 «Terms Glossary» (en anglès). NFL Football Operations. National Football League. [Consulta: 3 agost 2024].
* ↑ «Tackle Defensivo» (en castellà). Theplaybook.jimdo.com. [Consulta: 28 juliol 2024].
* ↑ Miquel. «Posiciones – El Defensive Tackle» (en castellà). 11InchBall, 14-01-2019. [Consulta: 28 juliol 2024].
* 1 2 Ibeas García, Rubén. «La imprescindible labor de la línea defensiva en la NFL» (en castellà). As. Grupo Prisa, 18-03-2015. [Consulta: 28 juliol 2024].
# Cerca de camins

La cerca de camins en informàtica, és una tècnica d'intel·ligència artificial per calcular el moviment dels personatges d'un videojoc per a establir la ruta més adequada o natural entre un punt i un altre, tenint en compte les propietats de l'escenari, com ara els obstacles i les condicions del terreny de pas. En l'argot informàtic, de vegades es fa servir el terme anglès pathfinding.
És relacionat amb el problema del camí més curt, tenint en compte criteris com el més curt, més barat, més ràpid i la capacitat de l'objecte o de la persona que s'ha de desplaçar. Si él principi és senzill, com l'ensenya l'exemple, en la realitat l'execució pot esdevenir força complex quan els obstacles són mòbils (com altres personatges o èquip), quan es pot vèncer els obstacles, mitjançant certes condicions (aigua, sorra…) i que not tots els personatges tenen la mateixa força o enèrgia. Esdevé encara més complicat s'ha de calcular el camí més eficient en un ambient real (per exemple el camí del recol·lector en un magatzem o la ruta d'un cotxe, no només utilitzant un mapa, però també les dades variables del trànsit o dels obres). Ans al contrari dels jocs, en la realitat no és coneixen totes les dades de la persona o l'objecte que es deplaça.

## Referències

* ↑ «Cerca de camins». Terminologia dels videojocs. TERMCAT. [Consulta: 1r març 2021].
* ↑ Ma, Hang; Koenig, Sven «AI Buzzwords Explained: Multi-Agent Path Finding (MAPF)». AI Matters, 2017, pàg. 15-19.
# Citòstoma

El citòstoma o «boca de la cèl·lula», és una obertura per on entren les partícules alimentàries a les cèl·lules amb membrana resistent especialitzades per a la fagocitosi. Generalment, té forma de microtúbul, embut o ranura. L'aliment va directament al citòstoma, i es guarda en els vacúols. Només certs grups de protozous, com els ciliats, per exemple els paramecis, i com els flagel·lats, per exemple els Euglenozoa, tenen citòstomes.

## Referències

* ↑ «citòstoma - Cercaterm | TERMCAT». [Consulta: 25 setembre 2024].
* ↑ «Citòstoma». Gran Enciclopèdia Catalana. Barcelona: Grup Enciclopèdia Catalana.
* ↑ «citòstoma | enciclopedia.cat». [Consulta: 25 setembre 2024].
# Corredor (futbol americà)

El corredor, o running back (RB) en anglès, és un tipus de jugador ofensiu de futbol americà. Se l'anomena així per què és el que ha de córrer en les jugades de correguda.
La seva posició és normalment per darrere del rerequart, a l'inici de la jugada, i la seva funció és rebre la pilota d'aquest per iniciar una correguda, i avançar el màxim de iardes possible.
Els running backs es divideixen en dos tipus principals: els fullbacks (FB), també anomenat corredor de potència, són jugadors més potents i forts, i acostumen a córrer contra els defensors; i els halfbacks (HB), o corredor d'habilitat, acostumen a ser més lleugers i ràpids, i corren esquivant els adversaris.
Si la jugada que inicia el rerequart no és de correguda, els corredors acostumen a ajudar a la cobertura del rerequart mentre realitza un passi llarg (sobre tot els fullbacks, que són més forts), o de vegades busquen posicions per oferir al seu company una jugada de passi curt (els halfbacks aprofitant la seva habilitat).

## Referències

* 1 2 3 4 «corredor». termcat. Departament de Cultura - Generalitat de Catalunya. [Consulta: 22 juliol 2024].
* ↑ «Running back» (en anglès). The Britannica Dictionary. Enciclopaedia Britannica [Consulta: 2 agost 2024].
* 1 2 3 Hidalgo, Dani; Mariano Tovar, Rubén Ibeas. «LECCIONES DE FOOTBALL: fundamentos del running back» (en castellà). As. Grupo Prisa, 13-03-2014. [Consulta: 22 juliol 2024].
* 1 2 «Terms Glossary» (en anglès). NFL Football Operations. National Football League. [Consulta: 2 agost 2024].